Izel e oa an traoù gant skipailh Gwengamp miz zo, d'ar 25 a viz Du. En o izelañ zoken goude bezañ bet trec'het ur wezh ouzhpenn (ar 7vet hini) e stad ar Roudouroù. Al Lavaliz, lakaet diaes evelto betek-henn, o doa plantet 2 bal dezho ha sec'h an traoù gant araogourien Gwengamp. E foñs an toull e oa ar c'hoarierien  hag o gourdroner, Alain Ravera, da gentañ-holl. « Brezelourien hon eus ezhomm… » emezañ gant dipit o welet e skipailh da eil-diwezhañ. Aet e oa kuit spered dispar ar c'hlub, an hini bihanañ en Europa bet er rummad kentañ. Arc'hant a oa bet foranet (15 milion e vudjed er bloaz-mañ), 36 c'hoarier a oa erru en ur ober 4 bloaz… ha 42 anezho aet kuit e-keit-se. Diazez ebet ken. Adkavet o ene ganto e miz Kerzu avat. Er c'hampionad eo aet ar maout ganto 2 wezh da heul ouzh skipailhoù paket berr egisto : Clermont  (3-1) ha Sete (2-1). Ha setu aze ar c'hlub en-tu all da dakad ruz ar renkadur : da 17vet emaint a-raok troc'h Nedeleg ha buan e c'hellfe treiñ an traoù war an tu mat pa n'o deus nemet 6 poent dale war skipailh Caen, erru d'ar 6vet plas. Eil keloù mat d'an 20 a viz Kerzu : an trec'h ouzh skipailh Caen just a-walc'h. Hag ur prof Nedeleg brav eo an trec'h-mañ (2-0) e kib ar C'hevre pa zeu brav an traoù gant an Normandiz. Dreist-holl e talvez un tamm mat a arc'hant evit ar c'hluboù a yelo gant ar c'hardgourfennoù  (500.000 euro). Peadra da duta c'hoarierien nevez e-pad ar merkato ? « Re a cheñchamantoù zo bet graet c'hoazh » eme ar Prezidant Noel Graet, « re a fazioù… ». Netra gwiroc'h eo stabilded en deus ezhomm ar skipailh, dreist-holl a-raok krogadoù a-bouez miz Genver : d'an 3, ouzh skipailh Istres (18vet) ha d'an 10 evit an derby ouzh skipailh an Oriant.